കോവിഡ് വാക്സിന്റെ രണ്ടുഡോസുകളും സ്വീകരിച്ചവരില് 95 പേര് മരണപ്പെട്ടു ആരോഗ്യവകുപ്പിന്റെ കണക്കുകള് പുറത്ത് തിരുവനന്തപുരം: സംസ്ഥാനത്ത് കോവിഡ് വാക്സിന്റെ രണ്ടുഡോസുകളും സ്വീകരിച്ചവരില് 95 പേര് മരണപ്പെട്ടതായി ആരോഗ്യവകുപ്പിന്റെ കണക്കുകള്.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ ഒരു ഡോസ് മാത്രമെടുത്ത 546 പേര്ക്കാണ് കോവിഡിനെ തുടര്ന്ന് ജീവന് നഷ്ടമായത്. വാക്സിന് കുത്തിവെയ്പ്പ് സ്വീകരിച്ച ശേഷം മരണത്തിന് കീഴടങ്ങിയവരില് കൂടുതല് പേരും അറുപത് വയസ് കഴിഞ്ഞവരും മറ്റ് രോഗങ്ങള് ഉള്ളവരുമാണെന്ന് കണക്കുകള് വ്യക്തമാക്കുന്നു. 4,099 പേര്ക്കാണ് സംസ്ഥാനത്ത് ഒരു മാസത്തിനിടെ കോവിഡ് മൂലം ജീവന് നഷ്ടപ്പെട്ടത്. 20,313 പേരാണ് സംസ്ഥാനത്ത് ഇതുവരെ മരണപ്പെട്ടത്. ഇതില് പതിനയ്യായിരത്തോളം പേരും അറുപതു വയസു കഴിഞ്ഞവരാണ്. പതിനെട്ടിന് താഴെ പ്രായമുള്ളവരാണ് ഏറ്റവും കുറവ്. വാക്സിനെടുത്താലും പ്രായമായവരും മറ്റ് രോഗങ്ങള് ഉള്ളവരും അതീവ ജാഗ്രത പുലര്ത്തേണ്ടതിന്റെ ആവശ്യകതയാണ് കണക്കുകളില് നിന്നും വ്യക്തമാകുന്നത്. സംസ്ഥാനത്ത് പ്രതിദിന രോഗികളുടെ എണ്ണം വര്ധിക്കുന്ന സാഹചര്യത്തില് മരണ സംഖ്യ ഇനിയും ഉയരാനാണ് സാധ്യത. കോവിഡിന്റെ മൂന്നാം തരംഗം ഉണ്ടാകുകയാണെങ്കില് അത് സാഹചര്യങ്ങള് കൂടുതല് വഷളാക്കുമെന്ന് അധികൃതര് ആശങ്കപ്പെടുന്നു.